บขส. มอบส่วนลดร้อยละ 20 ร่วมรณรงค์ให้ผู้โดยสารที่เดินทางระหว่าง 7-9 เมษายนนี้ ทุกเส้นทางทั่วประเทศ
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด หรือ บขส. กล่าวถึงมาตรการเตรียมความพร้อมให้บริการประชาชน ในช่วงเทศกาลสงกรานต์ ซึ่งคาดว่าประชาชนจะทยอยเดินทางกลับภูมิลำเนาอย่างต่อเนื่อง ว่า ให้เป็นไปตามมาตรการของกระทรวงคมนาคมในการกระจายการเดินทางและเหลื่อมเวลาการเดินทางเข้า – ออกกรุงเทพฯ บขส. จึงได้จัดโปรโมชันพิเศษ บขส. สาดความสุขต้อนรับสงกรานต์ โดยมอบส่วนลดค่าโดยสารร้อยละ 20 ไม่รวมค่าธรรมเนียม ให้กับลูกค้าของ บขส. ที่ซื้อตั๋วเดินทางในวันที่ 7-9 เมษายน 2565สำหรับผู้โดยสารร่วมโครงการ “บขส. สาดความสุขต้อนรับสงกรานต์” ผู้โดยสารต้องซื้อตั๋วโดยสารผ่านทาง Application : E-Ticket., Website บขส. หรือช่องจำหน่ายตั๋ว ของ บขส. ทั่วประเทศเท่านั้น พร้อมระบุวันเดินทางวันที่ 7- 9 เมษายน 2565 โดยโปรโมชันนี้ไม่จำกัดจำนวนการซื้อตั๋วโดยสารและสามารถใช้ซื้อตั๋วโดยสารได้ทุกเส้นทางทั่วประเทศ เมื่อซื้อตั๋วโดยสารแล้ว ไม่สามารถขอคืนตั๋วโดยสาร หรือเลื่อนการเดินทาง หรือขอเปลี่ยนแปลงเป็นเงินสดได้ และโปรโมชันนี้ไม่สามารถใช้ร่วมกับโปรโมชันอื่นได้ และบริษัทฯ ขอสงวนสิทธิ์ในการยกเลิก หรือเปลี่ยนแปลงเงื่อนไขโดยไม่ต้องแจ้งให้ทราบล่วงหน้า นอกจากนี้ บขส. ขอเชิญชวนผู้ใช้บริการ สมัครสมาชิก บขส. Card เพื่อรับส่วนลดร้อยละ 5  ตลอดอายุสมาชิก เมื่อซื้อตั๋ว บขส. ณ ช่องจำหน่ายตั๋วของ บขส. ทั่วประเทศขณะนี้ยอดจองตั๋วล่วงหน้าของ บขส.ยังไม่เต็ม ผู้โดยสารยังสามารถจองตั๋วโดยสาร บขส. ผ่านทาง Application : E-Ticket, www.transport.co.th, เคาน์เตอร์เซอร์วิสและตัวแทนจำหน่ายตั๋วของ บขส.ทั่วประเทศอย่างไรก็ตาม เทศกาลสงกรานต์ปีนี้ บขส. ได้ให้ความสำคัญในเรื่องความปลอดภัย ขอความร่วมมือทุกฝ่ายที่เกี่ยวข้องและผู้ประกอบการรถร่วม ตรวจสอบเรื่องความปลอดภัยให้เป็นไปตามที่กรมการขนส่งทางบกกำหนด ทั้งในส่วนของรถโดยสารและพนักงาน โดยพนักงานขับรถทุกคน  ต้องมีผลตรวจหาสารเสพติดและแอลกอฮอล์ เป็นศูนย์ และพนักงานประจำรถ บขส. ต้องตรวจหาเชื้อโควิด-19 แบบ Antigen Test Kit หรือ ATK ทุก 3 วัน เพื่อสร้างความมั่นใจให้กับผู้ใช้บริการ